የባሕር ዳር ዩኒቨርሲቲ ምስለ ሕክምና ማሰልጠኛ ማዕከል ተከፈተ።
ባሕር ዳር፡ ጥቅምት 28/2012 ዓ.ም (አብመድ) የባሕር ዳር ዩኒቨርሲቲ በኢትዮጵያ ደረጃ ሁለተኛ የሆነ የምስለ ሕክምና ማዕከል አስመርቆ ወደ ሥራ አስገብቷል፡፡
ምስለ ሕክምና ማዕከሉ በንድፈ ሐሳብ ብቻ ይሰጥ የነበረውን የሰመመን ሰጭ (አንስቴዢያ) ሕክምና ትምህርት ለመምህራንና ተማሪዎቻቸው በተግባር የተደገፈ እንዲሆን እድል እንዲፈጥር ታልሞ የተከፈተ ነው። የሰውን አካላዊ ባሕሪ ተላብሰው በተሠሩ አሻንጉሊቶች የታገዘ የተግባር ትምህርት የሚሰጥበት ነው።ማዕከሉ ‹‹ኢምፓክት አፍሪካ›› በተባለ ድርጅት አማካኝነት ከመቀሌ ዩኒቨርሲቲ ቀጥሎ በኢትዮጵያ የተቋቋመ የምስለ ሕክምና ማዕከልም ነው። ከ4 ሚሊዮን ብር በላይ ወጭ እንደተደረገበትም ተገልጿል። የዩኒቨርሲቲው ተማሪዎች፣ ከሕክምናው ክፍል የተወጣጡ አስተማሪዎችና ጥሪ የተደረገላቸው እንግዶች በተገኙበት ትናንት ማምሻውን ማዕከሉ ተመርቋል።